

**Αθήνα, 19 Μαρτίου 2025**

**ΕΠΙΚΑΙΡΗ ΕΡΩΤΗΣΗ**

**Προς: κ. Υπουργό Εργασίας και Κοινωνικής Ασφάλισης**

**Θέμα: 2 χρόνια μετά το έγκλημα των Τεμπών η Hellenic Train δεν καταβάλει την αποζημίωση στους συγγενείς 2 εργαζομένων που δούλευαν στο κυλικείο του μοιραίου τραίνου και σκοτώθηκαν.**

Στις 28 Φεβρουαρίου 2023 η χώρα βίωσε ένα τραγικό σιδηροδρομικό δυστύχημα στα Τέμπη με 57 νεκρούς, εκ των οποίων 11 εργαζόμενοι, και εκατοντάδες τραυματίες. Οι συγγενείς των θυμάτων, πέραν της οδύνης που βιώνουν λόγω του θανάτου των οικείων τους, καθώς και της προσπάθειας που καταβάλλουν για να αποδοθεί δικαιοσύνη, έχουν να παλέψουν και με τις άλλες πολλές επιπτώσεις που συνεπάγεται για αυτούς η απώλεια των δικών τους ανθρώπων.

Συγκεκριμένα πληροφορούμαστε ότι το Υπουργείο Εργασίας και Κοινωνικής Ασφάλισης δεν μερίμνησε ώστε οι συγγενείς όλων των εργαζομένων θυμάτων να έχουν λάβει την αποζημίωση από την Hellenic Train για το εργατικό ατύχημα που τους κόστισε τη ζωή. Αντίθετα γνωρίζουμε ότι η Hellenic Train δεν αναγνωρίζει καμία δική της ευθύνη για αποζημίωση και δεν αποζημιώνει τους συγγενείς των 2 εργαζομένων στο κυλικείο, λόγω ότι εργάζονταν σε αυτήν μέσω εταιρείας catering, ενώ οι συγγενείς των υπόλοιπων 9 εργαζόμενων έλαβαν προκαταβολή αποζημίωσης από το ομαδικό ασφαλιστικό συμβόλαιο που είχε η εταιρεία.

Από σειρά διατάξεων νόμων για τις αποζημιώσεις λόγω εργατικού ατυχήματος (άρθρα 1, 6 και 16 του Ν. 551/1915 σε συνδυασμό με τα άρθρα 914, 932 και 922 Α.Κ.), προκύπτει, όπως έχει δεχθεί σε πολλές περιπτώσεις και η νομολογία των δικαστηρίων, ότι υπάρχει συνευθύνη για αποζημίωση του εργαζομένου και καταβολή χρηματικής ικανοποίηση λόγω ψυχικής οδύνης στους συγγενείς του θανόντος από εργατικό ατύχημα μεταξύ: α) του εργοδότη του εργαζόμενου, στην προκείμενη περίπτωση η εταιρεία catering), και β) του κυρίου του έργου, δηλαδή της Hellenic Train. Αντί λοιπόν η εταιρεία να αναγνωρίσει εκ των προτέρων την ευθύνη της και να καταβάλει αποζημίωση και στους συγγενείς των 2 εργαζόμενων σε αυτήν μέσω εργολάβου, αυτή τους οδηγεί ουσιαστικά στα δικαστήρια, για να λάβουν όσα δικαιούνται.

Ερωτάται η κ. Υπουργός:

1. Ποιες ενέργειες έχει προχωρήσει, ώστε η Hellenic Train να δώσει τις απαιτούμενες αποζημιώσεις στους συγγενείς όλων των εργαζόμενων που έχασαν τη ζωή τους στο τραγικό έγκλημα των Τεμπών, είτε ήταν απευθείας εργαζόμενοι στην εταιρεία είτε μέσω εργολάβου όπως οι συγκεκριμένοι δύο εργαζόμενοι ;

Η ερωτώσα Βουλευτής

Φωτίου Θεανώ